വെള്ളരിക്കുണ്ടില് കടകള് തുറക്കാന് അനുമതി വെള്ളരിക്കുണ്ട്: മൂന്നു കിലോമീറ്റര് അകലെയുള്ള സ്ഥലത്ത് രോഗവ്യാപനം ഉണ്ടായതിന്റെ പേരില് കണ്ടെയ്ന്മെന്റ് സോണില് ഉള്പ്പെടുത്തി വെള്ളരിക്കുണ്ട് ടൗണിലെ വ്യാപാര സ്ഥാപനങ്ങള്ക്ക് നിയന്ത്രണം ഏര്പ്പെടുത്തിയതിനെതിരേ വ്യാപാരികള് നടത്തിയ പ്രതിഷേധം ഫലം കണ്ടു. രോഗവ്യാപനം ഉണ്ടായ പ്രദേശം മാത്രം അടച്ചിടാനും മറ്റുള്ള സ്ഥലങ്ങളില് സാധാരണ നിലയില് വ്യാപാര സ്ഥാപനങ്ങള് തുറന്ന് പ്രവര്ത്തിക്കാനും ജില്ലാ ഭരണകൂടം അനുമതി നല്കി. ബളാല് പഞ്ചായത്ത് പ്രസിഡന്റ് രാജു കട്ടക്കയവും വ്യാപാരി വ്യവസായി ഏകോപന സമിതി യൂണിറ്റ് പ്രസിഡന്റ് ജിമ്മി ഇടപ്പാടിയുടെ നേതൃത്വത്തില് വ്യാപാരികളും ജില്ലാ കളക്ടറെ ബന്ധപ്പെട്ട് പ്രതിഷേധമറിയിച്ചിരുന്നു. നിയന്ത്രണം പുനഃപരിശോധിക്കണമെന്നാവശ്യപ്പെട്ട് വ്യാപാരി വ്യവസായി ഏകോപന സമിതിയുടെ നേതൃത്വത്തില് ഇന്നലെ രാവിലെ മുതല് കടകള്ക്കു മുന്നില് ഉപവാസസമരവും തുടങ്ങിയിരുന്നു. അനുകൂല തീരുമാനം ഉണ്ടായതോടെ ഉപവാസം അവസാനിപ്പിച്ച് കടകള് തുറന്നു. ഉപവാസസമരം വ്യാപാരി വ്യവസായി ഏകോപന സമിതി ജില്ലാ പ്രസിഡന്റ് കെ. അഹമ്മദ് ഷെരീഫ് ഉദ്ഘാടനം ചെയ്തു. യൂണിറ്റ് പ്രസിഡന്റ് ജിമ്മി ഇടപ്പാടി അധ്യക്ഷത വഹിച്ചു. ജില്ലാ ജനറല് സെക്രട്ടറി കെ.ജെ. സജി, മേഖലാ പ്രസിഡന്റ് കെ. കേശവന് നമ്ബീശന്, യൂണിറ്റ് ജനറല് സെക്രട്ടറി തോമസ് ചെറിയാന്, ബ്ലോക്ക് പഞ്ചായത്തംഗം ഷോബി ജോസഫ്, വാര്ഡ് അംഗം ബിനു, വ്യാപാരി നേതാക്കളായ മുരളീധരന്, തോമസ് കാനാട്ട്, ജോയിച്ചന് മച്ചിയാനിക്കല് എന്നിവര് പ്രസംഗിച്ചു.